חוק לתיקון פקודת התעבורה (מס' 120) (תיקון), התש"ף-2020
הצעת חוק ממשלתית, הכנסת ה-22
פורסם: ספר החוקים, חוברת 2790, עמ' 14, 2020-02-18T00:00:00+02:00
התיקון לחוק נועד להאריך את תקופת המעבר שנקבעה בחוק לתיקון פקודת התעבורה (מס' 120), התשע"ח–2018, שעניינו ברפורמה בענף מוניות השירות. מטרת הרפורמה הייתה לפתוח לתחרות את ענף מוניות השירות, כך שהרישיונות לקווי שירות למוניות יינתנו בהליך תחרותי, שוויוני ופומבי, כלומר במכרז. כדי לאפשר את הפעלתן הרציפה של מוניות השירות עד לסיום ההליכים התחרותיים כאמור, נקבעה במסגרת הרפורמה הוראת מעבר, שלפיה הוסמך המפקח על התעבורה לחדש את רישיונותיהם של בעלי הרישיונות הוותיקים, כלומר אלה שהפעילו את מוניות השירות לפני תחילתה של הרפורמה, וזאת עד ל-31 בדצמבר 2019 לכל המאוחר. לפי הוראת המעבר, המפקח על התעבורה יאריך את רישיונותיהם של בעלי הרישיונות הוותיקים בהתחשב בין היתר בהתקדמות ההליכים התחרותיים לבחירת בעלי הרישיונות החדשים. 
מאחר שטרם הושלמו ההליכים התחרותיים לבחירת כל בעלי הרישיונות החדשים, נקבע בתיקון לחוק כי תקופת המעבר תוארך בשנה נוספת, כלומר המפקח על התעבורה יוסמך לחדש את רישיונותיהם של בעלי הרישיונות הוותיקים לכל המאוחר עד ל-31 בדצמבר 2020. 
מועד התחילה של התיקון לחוק הוא ב-31 בדצמבר 2019, כדי למנוע מצב שבו בעלי הרישיונות הוותיקים יפעלו ללא רישיון בתקופה שחלפה מאז פקיעת הוראת המעבר ועד למועד פרסומו של התיקון לחוק.